મુંબઈ – અત્રે પશ્ચિમ રેલવે વિભાગના લોકલ નેટવર્ક પરના રેલવે સ્ટેશન એલફિન્સ્ટન રોડ, કે જેનું નામ હવે પ્રભાદેવી કરવામાં આવ્યું છે, તેને અને બાજુના મધ્ય રેલવેના પરેલ રેલવે સ્ટેશનને જોડતા ખૂબ સાંકડા એવા એક ફૂટઓવર બ્રિજ પર આજે સવારે ધસારાના સમયે પ્રચંડ ધક્કામુક્કી અને નાસભાગ થતાં ઓછામાં ઓછા 22 જણનાં કરૂણ મરણ નિપજ્યા છે. આ દુર્ઘટનામાં બીજાં 32 જણ ઘાયલ થયા છે. ઘાયલોને નજીકની કેઈએમ હોસ્પિટલમાં સારવાર માટે દાખલ કરવામાં આવ્યા છે. અનેક ઘાયલની હાલત ગંભીર છે.